text: Daniel Jensen tager en sæson til i SønderjyskE
  05 juni 2014 kl. 04.57
  Daniel Jensen forlænger med SønderjyskE. Den tidligere landsholdsspiller har underskrevet en ny et-årig kontrakt.
  SønderjyskE har med Daniel Jensens underskrift på kontraktforlængelsen fået et stort ønske opfyldt. Den rutinerede midtbanespiller var én af superligaholdets bærende profiler i forårets dramatiske nedrykningskampe, der som bekendt endte i jubel hos de lyseblå spillere og fodboldfans. Daniel Jensen stod øverst på trænerteamets ønskeliste.
  Det er lysten og glæden ved at spille fodbold, der driver den elegante midtbanespiller:
  - Jeg elsker at spille fodbold, og trives rigtig godt i klubben. Det er søde og venlige folk, man møder i organisationen, i omklædningsrummet og i lokalområdet. Det har familiemæssigt også fungeret med kone og børn i København. Jeg har en meget forstående kone, der siger, at jeg skal fortsætte med at spille fodbold så længe, jeg har lyst og kan.
  Det blev jo en fantastisk afslutning på sæsonen. Vi kan godt vende blikket opad i tabellen i den kommende sæson, siger Daniel Jensen.
  